**EELNÕU 2022/50**

**KOMISJONID:**

|  |  |
| --- | --- |
| eelarve- ja arengukomisjon | X |
| hariduskomisjon | X |
| kultuuri- ja spordikomisjon | X |
| majandus- ja keskkonnakomisjon | X |
| revisjonikomisjon | X |
| sotsiaalkomisjon | X |
| noortevolikogu | X |
| seeniorite nõukoda | X |
| saadikurühmad | X |

**VILJANDI LINNAVOLIKOGU**

OTSUS

### 27. jaanuar 2022 nr

Viljandi linna elutöö preemia

Viljandi Linnavolikogu 24.09.2015 määruse nr 61 “Viljandi linna elutöö preemia“ alusel ning

arvestades laekunud ettepanekuid Viljandi Linnavolikogu

**o t s u s t a b:**

1. Kinnitada salajase hääletuse tulemused.

2. Viljandi linna 2021. aasta elutöö preemia saaja on \_\_\_\_\_\_\_\_\_\_\_\_\_\_\_\_ .

3. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:

1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;

2) kaebuse Tartu Halduskohtule aadressil tmktartu.menetlus@kohus.ee või Kalevi tn 1, 51010 Tartu.

4. Otsus jõustub teatavakstegemisest.

(allkirjastatud digitaalselt)

## Helmen Kütt

linnavolikogu esimees

# Koostaja(d): Maarja Evert

**Esitatud:**

**Esitaja:** Viljandi Linnavalitsus **Ettekandja:** Helmen Kütt

**Lk arv:** 8

**Hääletamine:** nõudmisel

Seletuskiri

**Viljandi linna elutöö preemia**

Eelnõu eesmärk on tunnustada füüsilist isikut, kelle aastatepikkune tegevus on avalikkuse poolt kõrgelt hinnatud ja kelle kogu elutöö on positiivselt mõjutanud Viljandi linna arengut ja mainet.

Tunnustamine toimub Viljandi Linnavolikogu 24.09.2015 määruse nr 61 “Viljandi linna elutöö

preemia“ alusel ning arvestades laekunud ettepanekuid.

Ettepanekuid esitati 19, kokku 16 isiku tunnustamiseks. Ettepanekute põhjal koostati koondtabel.

Preemia suurus on 6000 eurot pärast riigi poolt kehtestatud maksude maha arvamist. Kui eelarve võetakse vastu linnavalitsuse poolt esitatud kujul, ning volikogu muudab elutöö preemia määrust, on preemia suuruseks 10 000 eurot. Preemiaga kaasneb Viljandi linna aukiri ja Viljandi linna teenetemärk. Preemia saaja nimi kantakse Viljandi linna auraamatusse.

Preemia antakse üle Eesti Vabariigi 104. aastapäevale pühendatud pidulikul kontsertaktusel või preemia saajale sobival ajal ning sobivas kohas.

|  |  |
| --- | --- |
| **Kandidaat** | **Põhjendus** |
| **Jüri Müllerson**  (esitaja Heli Luik) | Jüri on üle 20 aasta vedanud Viljandi linnas toidukohta Tegelaste Tuba, mille väärtust kultuuri- ja seltsielus on raske ülehinnata. Seal on ju varajaste hommikutundideni pilli mängitud, kõhtu täidetud ja plaane peetud. See on vajalik kogunemispaik, aga ka oluline tööandja linnaelus. Tunnustust väärib see, et üle on elatud nii põleng kui mitmed majandus- ja tervishoiukriisid.  Lisategevusena pakub Jüri juba mitu aastat toredaid kesklinnas asuvaid võimalusi majutuseks väga hea hinna ja kvaliteedi suhtega.  Ta on ehitanud silla, hoidnud enda kinnistuid korras ning arendanud tugevalt linnasüdame üldpilti. |
| **Jaak Sarapuu**  (esitaja Karl Eduard Juhkamsoo) | Jaak Sarapuu on aastaid töötanud Viljandimaal õpetajana ning kirjutanud ka suurel hulgal raamatuid ja õpikuid koolilastele. Jaak Sarapuu ajalooliste jutustuste („Uru seiklused“) abil on paljud lapsed leidnud oma armastuse selle valdkonna vastu. |
| **Gerry Inso**  (esitajad Maret Metsmaa ja Kaja Saarepuu) | Naistearst Gerry Inso on kogu oma arstliku karjääri pühendanud Viljandi Haiglale ja Viljandimaa naistele. Ta on töötanud pikka aega sünnitusosakonna juhatajana ja seejärel vanemarstina, olles toeks ja eeskujuks kogu nooremale naistearstide põlvkonnale. Tänu tema tegevusele on paljud kriitilised olukorrad edukalt lahendatud ja naised on tundnud end sünnitusel turvaliselt. |
| **Aate-Heli Õun**  (esitajad Jaak Pihlak ja Heiki Raudla) | Eesti sisearhitekt ja skulptor Aate-Heli Õun sündis 19. juulil 1940 Paides. Ta lõpetas Viljandimaal Raudna 7-klassilise kooli, seejärel Tartu Kunstikooli ning Eesti Riikliku Kunstiinstituudi, kus töötas aastatel 1968-1988 õppejõuna.  Aate-Heli Õun asus 1988. aastal elama Viljandisse ning oli 1988-1991 Viljandimaa peakunstnik. Eriliselt väärib nimetamist, et ta korraldas ligi 30 aastat avalikkuse suureks rõõmuks Viljandimaa kunstisaalis kõrgetasemelisi näitusi.  Aate-Heli Õun on olnud eestvedajaks või autoriks mitmetele Viljandit kaunistavatele skulptuuridele nagu „Leelotaja“ ja „Salme Pruuden“, Vabadussõja sangari kapten Anton Irve sammas, Eesti riigitegelase praost Jaan Lattiku mälestustahvel jmt. Neile lisaks on ta veel üle Eesti mitmete mälestusmärkide autor ning arvukate ruumide sisekujundaja.  Aate-Heli Õun juhib alates 1995. aastast Eesti rahvusliku tegelase ja meie kuulsaima kunstniku mälestuse jäädvustamiseks ellu kutsutud organisatsiooni – Johann Köleri Fondi. Samuti on ta aktiivselt kaasa löönud Viljandimaa Muinsuskaitse Ühenduse tegevuses ja olnud kultuuriseltsi Koit aktiivne liige. |
| **Tiit Aru**  Esitatud 3 korda  (esitajad Juhan-Mart Salumäe, Valli Veigel, Monica Heinpõld) | Tiit Aru on alates 1972. aastast kuni tänaseni olnud kergejõustiku treener ja spordikohtunik. Selle 49 aasta jooksul on ta Viljandimaa kergejõustiku arendanud ja eest vedanud. Tal on kohtunikuna kirjas 1502 võistlust ning ta on korraldanud mitmeid vabariiklike ja rahvusvahelisi võistluseid (nt Kuldliiga ja Valter Kalami mälestusvõistlus).  Kergejõustikuselts Sakala on selle aja jooksul olnud üks Eesti edukamaid kergejõustikuklubisid ning tema õpilased on noppinud aastate jooksul medaleid paljudelt Eesti meistrivõistlustelt kõikides vanuseklassides. Tulemuslikkuse näitamiseks on Tiit Aru loonud ka autahvli, edetabelid ning 2010. aastal valmistanud Viljandi Spordihoone seinale Viljandimaa rekordite stendi.  Lisaks treeneriametile on ta 1995. aastast olnud ka Kergejõustikuseltsi Sakala esimees.  Tema käe alt on sirgunud mitmeid Eesti koondise liikmeid. Tuntumatest olgu nimetatud Margus Hunt, Risto Mätas ja Kristo Galeta. Praegu on ta vabast ajast treeneriks Kelly Heinpõllule, kes on seni igas võisteldud vanuseastmes püstitanud Eesti noorte rekordid vasaraheites.  Tema endistest õpilastest jätkavad õpetajana/treenerina Riho Siil Kesklinna koolis, Teet Meerits August Kitzbergi nimelises gümnaasiumis ja Karksi-Nuia Spordikoolis ning Priit Sihver Viljandi Spordikoolis.  Tema senine tegevus ei ole piirdunud ainuüksi noorte treenimise, kasvatamisega ja sportlikke eluviise populariseerimisega vaid on palju laiema haardega. Mainimist väärib see, et Tiit Aru töö tulemusena on oluliselt uuenenud Viljandi linna sporditaristu. Alates 1976. aastast on ta palju energiat panustanud Viljandimaa kergejõusiklaste treeningtingimuste parendamisse ja teeb seda tänaseni, olles möödunud aastal tähistanud 80. juubelit. Viimati valmis tema juhtimisel Paalalinna uus vasaraheiteväljak, tänu millele saab Viljandis taas korraldada vabariigi tasemel noorte meistrivõistlusi.  Tiit Aru autasustati 1979. aastal Eesti NSV Haridusministeeriumi poolt rinnamärgiga „Haridustöö eesrindlane“, 2013. aastal sai ta Eesti Kergejõustikuliidu auhinna Viljandis järgepidevalt kõigi 39 Valter Kalami mälestusvõistluse läbiviimisel tegutsemise eest, 2014. aastal Euroopa Kergejõustikuliidu treeneritöö auhinna, 2015. aastal Eesti Kultuurkapitali elutöö preemia, 2017. aastal Viljandimaa vapimärgi ning 2020. aastal valiti ta Viljandimaa parimaks treeneriks.  Iseloomult on Tiit nõudlik, aus ja toetav. Ta on eeskujuks ja inspiratsiooniks paljudele noorsportlastele ja treeneritele. Vaatamata kõrgele eale on Tiit alati tegevuses, viies läbi treeninguid või kohendades spordiinventari. Tiitu ei peatanud ka 2020. aastal põetud raske haigus ja üsna varsti võis teda taas näha reipal sammul treeningsaali astumas. Ta on väsimatu spordimees. |
| **Malle Vahtra**  (esitaja Juhan-Mart Salumäe) | Malle Vahtra on juhtinud Viljandis suuri ettevõtteid ja ettevõtmisi, olles seeläbi olnud Viljandi linnas paljudele inimestele tööandjaks, kolleegiks, sõbraks ning väärt abiliseks.  1969. aastal algas tema töökäik Viljandi piimakombinaadis, kus ta töötas enam kui 30 aasta jooksul erinevatel juhtivatel ametikohtadel, sealjuures 1977-2000 tootmisdirektorina ja 2000-2001 Mulgi Meieri juhatuse esimehena. Tegu oli toona ühe Viljandi suurima tootmisüksusega, mis pakkus tööd paljudele viljandlastele.    Aastatel 2002-2003 töötas Malle Vahtra Viljandi bussipargi direktorina. Seda tööd tegi ta kuni 2003. aasta kevadeni, mil ta valiti Viljandi linnapeaks ning seda ametit kandis ta 2005. aasta valimisteni. Tema ametiajal rajati raekoja juurde roosipeenar 720 valge roosiga, mis on märkimisväärselt kujundanud vanalinna ilmet. Tugeva majandusinimesena seisis ta linna heakorra eest ning 2013. aastal usaldati talle uuesti töökoht raekojas, sedakorda abilinnapeana. 2013.-2015. aastani seda ametit kandes sai olulist tähelepanu vanalinn ning selle aja sees said uue ilme vanalinna pargid.  Kuid kõlavate tiitlite ning ametikohtade taga seisab ennekõike empaatiline ning tähelepanelik inimene, kes pakub nõu ja abi neile, kes seda kõige enam vajavad. Küllap on see ka üheks põhjuseks, miks Malle on täna SA Viljandi haigla Patsientide nõukoja esimees. |
| **Jaak Allik**  (esitaja Peep Aru) | Enam kui 30 aasta jooksul on Jaak Allik avaldanud suurt ja positiivset mõju nii Viljandi kui ka kogu Eesti kultuuri- ja poliitilisele elule. |
| **Luule Komissarov**  (esitaja Ugala teater) | Luule Komissarov, neiupõlvenimega Luule Proos, sündis 11. augustil 1942 Haapsalus. Ta lõpetas Tallinna Riikliku Konservatooriumi lavakunstikateedri 2. lennu 1965. aastal ja suundus koos mitmete kursusekaaslastega tööle vastasutatud Noorsooteatrisse, kuhu jäi kuni  1992. aastani. Pärast mõne aastast vabakutselise karjääri liitus Luule 1996. aastal Ugala trupiga ning on jäänud Ugalale ja Viljandile truuks siiani.  Hoolimata kõrgest vanusest on Komissarov Ugala näitetrupi üks hõivatumaid näitlejaid, mängides ligi sadakond etendust aastas. Endiselt kõrgvormis näitlejanna teeb hetkel kaasa viies Ugala teatri lavastuses.  Teatri kõrval on ta mänginud ka filmides, telelavastustes ning mitmes seriaalis, millest kõige tuntum on loomulikult Laine roll seriaalis „Õnne 13“. Komissarovi filmikarjäär sai alguse 1971. aastal peaosaga filmis „Metskapten“. Järgnesid ridamisi filmid „Karoliine hõbelõng“, „Metsluiged“ ja „Jüri Rumm”.  Teatri, televisiooni ja kino kõrval ei saa jätta tähelepanuta ka Komissarovi rohkearvulisi osalemisi Raadioteatri kuuldemängudes läbi mitme aastakümne. Tunnustuseks selle töö eest pälvis Luule 2018. jaanuari alguses Eesti Vaegkuuljate Liidu aastapreemia “Selge kõneleja 2017”.  Luule on pälvinud oma teatrirollide eest loendamatul arvul Ugala teatri publiku- ja kolleegipreemiaid. 1983. aastal tunnustati teda ENSV teenelise kunstniku aunimetusega. 2003. aastal sai ta Oskar Lutsu huumoripreemia, 2004. aastal Valgetähe IV klassi ordeni ning  2012. aastal Viljandi linna teatripreemia. Näitlejate Liit, on teda pärjanud kolleegipreemiaga ning Eesti Kultuurkapitali Viljandimaa ekspertgrupp tunnustas teda aastapreemiaga. Luule on Eesti Näitlejate Liidu auliige. |
| **Paavo Mikko Juhani Lampinen**  (esitaja Rain Hüva) | Paavo Mikko Juhani Lampinen on Viljandi erasektori suurima tööandja Viljandi Aken ja Uks AS nõukogu esimees ning kaasaktsionär. Paavo alustas tööd Viljandis aastal 2001 ning alates sellest on tema kaaspanusena ettevõte arenenud Põhjamaade üheks suurimaks akende ja uste tootjaks.  Aastast 2001 on ettevõtte töötajate arv kasvanud ca 320-lt ca 900-le ning käive 10 miljonilt eurolt 115 miljonile eurole. Kogu töötajate arvust on ca 400 inimest Viljandi linna maksumaksjad.  Lisaks ettevõtluses osalemisele on Paavo panustanud palju aega, energiat ning ka rahalisi vahendeid Viljandi linna ning Viljandi maakonna mitteärilistele tegevustele. Olulisematena võib välja Viljandi Kitarrifestivali järjepidevat toetamist, Eri Klasi mälestuskontserdi korraldamist jne. Paavo kireks on ooper. Nii on ta algatanud Viljandi ooperipäevade traditsiooni.  Paavo peamiseks mitteäriliseks missiooniks on Õisu mõisa arendamine. Tema eestvedamisel kutsuti 2007. aastal kokku mitmed Viljandi ettevõtjad ja koos osteti oksjonilt Õisu mõis. Eesmärgiks säilitada väärtuslik kultuuripärand ja luua mitmekülgse programmiga külastuskeskus. Juba üheksa korda toimunud Õisu Mõisa veinifestival on oma valdkonnas üks oodatumaid sündmusi Eestis.  Paavo Mikko Juhani Lampinen on oma tegevusega väga oluliselt toetanud Viljandi linna arengut ning ta on igati väärikas persoon kandideerima Viljandi linna elutööpreemiale. |
| **Paul Rolan Firnhaber**  (esitaja Laineli Parrest) | Suur au, et sellise kultuurilise haarde ja artefaktide koguga antropoloog-kollektsionäär on valinud Viljandi oma kodulinnaks. Paul Firnhaberi kodugalerii on üks kõige erilisemaid pärle, mis pakub külalistele kõrgel tasemel kordumatut kultuurielamust. Paul panustab Viljandi kultuuriellu suurest sisemisest lahkusest ja südameheadusest, et oma leitud "rahusadamale" midagi tagasi anda.  Sellist inimest lihtsalt peab tunnustama ja esile tooma kõige kõrgemal  tasemel.  Lõik Sakalast, kust aimdub Paul Firnhaberi suurus.: „Kui mainid näiteks teadusmaailmas, et Paul Firnhaber elab Eestis, arvavad inimesed, et sa teed nalja.“ Nii räägib dokumentaalfilmi „Surmatants“ autor Vaiko Edur. |
| **Silvia Miller**  (esitaja Viljandimaa Puuetega Inimeste Nõukoda) | Silvia Miller on juhtinud Viljandi Diabeetikute Seltsi rohkem kui 20  aastat. Olles ise diabeetik ja teades, kuidas selline haigus elukvaliteeti  muudab, on ta mõjutanud oma tegevusega paljude inimeste elusid. Ta on suurepärane nõuandja, väga heade teadmistega ja suure südamega  inimene.  Silvia eestvedamisel on diabeetikute seltsis toimunud aktiivne tervisealane tegevus – loengud, kohtumised tervishoiutöötajatega, praktilised õppused, liikmete personaalne nõustamine. Silvia on teinud  ennetus- ja teavitustööd laiemale üldsusele, esinenud kohtumistel ja  avalikel üritustel. Ta on seltsi mainet hoidnud kõrgel tasemel maakonnas ja kogu vabariigis, teinud head koostööd Eesti Diabeediliiduga. Diabeetikute nõustamine ja vabatahtlik töö seltsis on Silvia Millerile südameasi. |
| **Aavo Soopa**  (esitaja Viljandi Linnavolikogu Isamaa saadikurühm) | Aavo Soopa on tunnustatud pedagoog ja koolijuht, ta on olnud praeguse Viljandi Kesklinna kooli direktor ligi 43 aastat. Aavo Soopa sündis 3. jaanuaril 1950. aastal Abja-Paluojal. Õppis Tartu Ülikooli kehakultuuriteaduskonnas, mille lõpetas 1973. aastal kehalise kasvatuse õpetaja kvalifikatsiooniga. Esimene töökoht oli Viljandi 1. Keskkoolis kehalise kasvatuse õpetajana. Suur väljakutse oli 1976. aastal valminud uue koolimaja ehitus, kus Soopal paluti aidata ehituslikult juhendada staadioni ehitust.  1978. aastal määrati ta Viljandi 4. Keskkooli direktoriks. Kool oli just saanud keskkooli õigused, aga oli vaja õppeasutus ka sisuliselt üles ehitada. Vaja oli rajada kabinetsüsteem ja luua kooli omad traditsioonid. Samuti vajasid kasvamist ka õpetajate oskused ja kompetentsid. 1982. aastal omistati koolile J. Köleri nimi ning koolis alustasid tööd kunsti ja ajaloo süvaõppe klassid. Eesti taasiseseisvumisega kaasnesid muutused ka koolihariduses. Loodi uued õppekavad, arenes välissuhtlus ning kvaliteetkoolitused Soomes ja Rootsis. Samuti tekkis vilistlaskonna hulgas soov taastada kooli esialgne nimi Viljandi Maagümnaasium.  1995. aastal toimuski nime muutus. Kool muutus palju ka sisuliselt. Sellel ajal omandasid Eesti koolid koolidemokraatia olulisi põhimõtteid.  1993. aastal rajati kooli ruumes koostöös R. Üksvärava ja Toomas Saaliga Viljandisse Mainori majanduskool. Aavo Soopa oli 10 aastat selle filiaali juht. Siin said paljud viljandlased majandusalaseid ja ettevõtlusalaseid oskusi ning küllap on seegi ka kaasa aidanud  sellele, et Viljandi ettevõtluskeskkond on täna atraktiivne ja jätkusuutlik.  Suured muutused toimusid selle sajandi alguses gümnaasiumiosa eraldumisega iseseisvaks kooliks. 2012. aastal toimus see muutus ka Viljandis, kus senised gümnaasiumid muutusid põhikoolideks ja linna tekkis üks gümnaasium. Aavo Soopa jätkas Viljandi Kesklinna Kooli  direktorina. Samal ajal jätkus ka kaasava hariduse rakendamine koolides, mis on olnud tõsine väljakutse kõigile. Sellega saadi direktor Soopa juhtimisel edukalt hakkama.  Aavo Soopa on 1991. aastal asutatud Eestimaa Koolijuhtide Ühenduse asutajaliige, oli korduvalt valitud juhatusse ning oli esimehe asetäitja aastail 1994-1996. Lisaks juhtis ta 15 aastat Viljandimaa koolijuhtide Ühendust ja on olnud tegev mitmes Viljandi volikogu komisjonis. 2006. aastal valiti ta Mainori Kõrgkooli poolt vabariigi aasta haridusjuht 2006 nominendiks ja 2019. aastal Viljandi linna aasta haridusjuhiks.  Aavo Soopa suhtlemisstiil on olnud läbi aegade demokraatlik. Probleeme on ta näinud kui õppimise võimalusi. Tema peamine viis kooli juhtimisel on teha inimesed ise kaasvastutajateks, sest siis on nad sageli paljudeks raskusteks valmis. Tänu eelnevale on tema poolt ligi 43 aastat juhitud kool selline, kuhu tahavad tulla õppima õpilased ja õpetama õpetajad. |
| **Urve Bergman**  (esitaja Viljandi Linnavolikogu Eesti Keskerakonna saadikurühm) | Urve Bergman on legendaarne suusatreener ning suustamise aktivist ja  populariseerija, suusataja.    Ta lõpetas 1960 Viljandi 1. Keskkooli ja õppis kaugõppes TPedI-s kehalist kasvatust. Urve hakkas sportima 1953. aastal, harrastades sportvõimlemist. Suusatamisega alustas ta 1955. 1970. aastal sai ta NLi talispartakiaadil teatesõidus hõbeda. Eesti meistrivõistlustel on Urve 1960-1978 aastatel võitnud murdmaasuusatamises 11 kulda, 4 hõbedat ja 11 pronksi. Medaleid on ta võitnud ka veteranide MM-il. 1964-1968 kuulus ta 13 korda Eesti koondisse.  1962 töötas Urve Dünamo spordiinstruktorina ja 1963–1999 Viljandi Spordikoolis. Aastast 2000 töötas ta spordiseltsi Põhjakotkas suusakoolis treenerina, kus 2006. aastast on ta volikogu liige.  Tema tuntumad õpilased on näiteks Meelis Aasmäe ja Algo Kärp.  Teda on tunnustatud meistersportlase (1962) ja aumeistersportlase (1967) tiitlitega. 2010. aastal sai ta Viljandimaa vapimärgi. |
| **Valli Veigel**  (esitaja Viljandi Linnavolikogu Eesti Keskerakonna saadikurühm) | Valli Veigel on kauaaegne korteriühistu esimees, Viljandi linna korteriühistu Männimäe tee 27 esimees, korteriühistute aktivist, aktiivne seenioride tegevuse vedaja ja eestkõneleja. Ta on kuulunud aastaid Viljandi Linnavolikogu ajutise komisjoni Viljandi Seeniorite Nõukoda liikmete hulka, samuti on ta linnavolikogu XVI koosseisu majanduskomisjoni ja XVII koosseisu majandus- ja keskkonnakomisjoni liige. |
| **Maie Tammemäe**  (esitati 2 korda – Ditmar Martinson, Valimisliit Südamega Viljandis) | Maie Tammemäe on staažikas ja pühendunud rahvatantsuõpetaja Viljandi linnas ning väärib tunnustust rahvatantsule ja rahvakultuurile pühendatud elutöö eest.  Oma 78 eluaastast on ta olnud 56 aastat tantsuõpetajana ametis. Hetkel on tema juhendamisel tegutsemas seitse tantsurühma, neist viis laste rühma ning üks memmede ja üks naiste rühm.  Maiel on eriline võime panna rahvatantsust vaimustuma lapsi klasside kaupa. Praegu on tal rühmad nii Paalalinna kui ka Kesklinna koolis ning huvikoolis. Tantsupidudel on ta olnud väljas tavaliselt terve saalitäie lastega. On imeline, kuidas ta nendega nagu kanaema toimetab, nende suuremaid ja väiksemaid probleeme käigu pealt lahendab, puhub haigele põlvele, seob juustesse paelu, kallistab. Lapsed suhtuvad õpetaja Maiesse väga lugupidavalt ja austusega.  Noorte tantsurühm RU-LE-ME on kindlasti üks Maie „lemmiklapsi“, kus vilistlased käivad koos tantsimas ka palju aastaid hiljem peale kooli lõpetamist. Rühm uueneb pidevalt ning praegu juhendab neid Maie usin õpilane Merilin Metsatsirk.  Maie ei otsi kunagi põhjusi äraütlemiseks, vaid leiab alati võimaluse „jah“ ütlemiseks!  Maie koos abikaasaga on üles kasvatanud neli tublit poega ning saab nüüd olla armastav vanaema oma kümnele lapselapsele. |
| **Jaak Värnik**  (esitaja Eesti 200 Viljandi) | Jaak Värnik on VPL (Viljandi Pensionäride Liidu) juhatuse liikmena väga palju teinud eakate kogukonna heaks vabatahtlikuna. Ta kirjutab projekte, millest saavad kasu soovijad seeniorid Viljandi linnas. Ta on heaks koostööpartneriks Viljandi linnavalitsuse sotsiaalametile, kellega koos on loodud sotsiaalvaldkonna ja eakate teemasid puudutavad võrgustikud Võruga, Haapsaluga, Narvaga. Nimetatud linnades Jaak Värniku korraldatud seminaridel osalevad koos viljandlastega ka kohalikud eakaaslased ja ettekannetega esinevad tavaliselt riigikogulased, valdkonna ministrid ja kohalikud arvamusliidrid.  Jaak Värnikut on tunnustanud 2018. aastal sotsiaalkaitseminitser. Ta on osalenud korraldajana Viljandi eakate laulu- ja tantsupäeval, kuhu on olnud kaasatud kollektiivid Eestist, Lätist ja Leedust. Kõike on Värnik teinud vabatahtliku tööna, tasuks vaid liikmete ja linnakodanike tänusõnad.  Aeg on edasi läinud ja Jaak Värnik tegutseb ikka sama aktiivselt kogukonna heaks. Koroonaaeg on muutnud ka eakate huvitegevust ja nii ongi ta korraldanud eakatele vabaõhuüritusi, sh tervisliku kõnni päevi, vastlapäeva spordiüritusi, traditsiooniks on saanud  oktoobrikuine rahvusvahelise eakate päeva puhul toimuv maakondlik spordipäev Viljandi linnastaadionil. |

(allkirjastatud digitaalselt)

Maarja Evert

avalike suhete spetsialist